石屏
作者：許景衡
朝代：宋

paragraphs: 嗟我官永寧，天台祇兼驛。
如何三過雁，未省一投屐。
豈無謫仙夢，蕭散到泉石。
亦有山中詩，淋漓堆醉墨。
當時巧酬唱，二左名藉藉。
戴子爾何爲，十載名山客。
自言石橋下，醉耳驚霹靂。
石橋富孫子，一一粲珪璧。
希微小江山，妙盡丹青蹟。
憐我逸少徒，念念岷峨適。
持此一拳許，已作千峰碧。
我生癡鈍殺，兩眼眩白黑。
塵埃浪奔走，簿領隨戯劇。
何階探道要，回首謝形役。
琴書載扁舟，歸卧横塘側。
天台何必到，去路饒荆棘。
端留石屏風，種種自可識。